Official Journal L 040 , 13/02/1999 P. 0001 - 0008



Ir-Regolament tal-Kunsill (KE) Nru 323/1999 tat-8 ta' Frar 1999 li jemenda r-Regolament (KEE) Nru 2299/89 dwar kodiċi ta' kondotta għal sistemi ta' prenotazzjoni kompjuterizzata (CRSs) IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 75 u 84(2) tiegħu, Wara li kkunsidra l-proposta tal-Kummissjoni, Wara li kkunsidra l-opinjoni tal-Kumitat Ekonomiku u Soċjali [1], Waqt li jaġixxi b'konformità mal-proċedura stabbilita fl-Artikolu 189ċ tat-Trattat [2] (1) Billi r-Regolament (KEE) Nru 2299/89 [3] ta kontribut kbir biex jassigura kundizzjonijiet ġusti u mhux preferenzjali għat-trasportaturi bl-ajru b'sistemi ta' prenotazzjoni kompjuterizzata, u b'hekk jiġu protetti l-interessi tal-konsumaturi. (2) (2) Billi huwa meħtieġ li tiġi estiża l-firxa ta' applikazzjoni tar-Regolament (KEE) Nru 2299/89 u li jiġu ċċarati d-dispożizzjonijiet tiegħu u billi huwa xieraq li jittieħdu dawn il-miżuri fuq livell Komunitarju sabiex jiġi assigurat li l-għanijiet tar-Regolament jintlaħqu fl-Istati Membri kollha. (3) Billi dan ir-Regolament huwa mingħajr preġudizzju għall-applikazzjoni ta' l-Artikoli 85 u 86 tat-Trattat. (4) Billi dan ir-Regolament huwa mingħajr preġudizzju għall-applikazzjoni tad-Direttiva 95/46/KE tal-Parlament Ewropew u tal-Kunsill ta' l-24 ta' Ottubru 1995 dwar il-protezzjoni ta' individiwi fir-rigward ta' l-ipproċessar ta' informazzjoni personali u dwar il-moviment liberu ta' informazzjoni ta' din ix-xorta [4]. (5) Billi r-Regolament tal-Kunsill (KE) Nru 3652/93 [5] jeżenta l-ftehim ta' xiri, żvilupp u tħaddim komuni ta' sistemi kompjuterizzati ta' prenotazzjoni mid-dispożizzjonijiet ta' l-Artikolu 85(1) tat-Trattat. (6) Billi jkun ta' vantaġġ jekk jiġi ċċarat fuq liema bażi t-trasportaturi prinċipali għandhom jiġu mitluba ħlas għal prenotazzjonijiet li jkunu meħtieġa jaċċettaw mingħand CRSs kompetituri tagħhom. (7) Billi huwa meħtieġ li jiġi ċċarat fuq liema bażi CRSs jiċċarġjaw għas-servizzi li jipprovdu lit-trasportaturi u lill-abbonati parteċipanti, b'mod partikolari għar-rigward ta' l-inċentivi u biex tittejjeb it-trasparenza. (8) billi huwa meħtieġ li wieħed jagħmel ċert li partijiet terzi li jwettqu servizzi għan-nom ta' CRS ikunu suġġetti għall-istess obbligi bħalma l-kodiċi timponi fuq dik is-CRS. (9) Billi r-rekwiżiti tal-verifika tal-kodiċi ta' s-CRS għandhom jintużaw ukoll sabiex jiġu kontrollati r-rekwiżiti ta' ħarsien ta' l-informazzjoni kif tirriżulta mid-Direttiva 94/46/KE. (10) Billi huwa meħtieġ li jiġu speċifikati l-obbligi ta' l-abbonati taħt il-kodiċi sabiex is-servizzi ta' prenotazzjoni li jipprovdu għall-konsumaturi tagħhom ma jkunux impreċiżi, qarrieqa jew diskriminatorji. (11) Billi għandha ssir dispożizzjoni espressa dwar id-dritt li l-konvenut jingħata smigħ dwar kwistjonijiet li l-Kumissjoni toġġezzjona għalihom. (12) Billi l-integrazzjoni tas-servizzi ferrovjarji fil-werrej prinċipali tas-CRS tista' ttejjeb il-kwalità ta' l-informazzjoni disponibbli għall-konsumaturi u tipprovdi lill-konsumaturi bl-aħjar għażliet għall-arranġamenti tagħhom ta' l-ivjaġġar. (13) Billi l-operaturi ferrovjarji li joffru ċerti kategoriji spjegati sew tas-servizzi tagħhom permezz tal-werrej prinċipali tas-CRS għandhom ikunu suġġetti għal kondizzjonijiet komparabbli ma' dawk imposti fuq it-trasportaturi bl-ajru. (14) Billi l-faċilitajiet ta' informazzjoni jew ta' distribuzzjoni li joffru t-trasportaturi jew grupp ta' trasportaturi bl-ajru m'għandhomx ikunu suġġetti għal ċerti dispożizzjonijiet tal-kodiċi sakemm dawn l-arranġamenti jkunu identifikabbli b'mod ċar u kontinwu, ADOTTA DAN IR-REGOLAMENT: L-Artikolu 1 Ir-Regolament Nru 2299/89 qiegħed jiġi emendat kif ġej: 1. L-Artikolu 1 għandu jiġi mibdul b'dan li ġej: "L-Artikolu 1 Dan ir-Regolament għandu japplika għal kull sistema kompjuterizzata ta' prenotazzjoni, sakemm din ikun fiha prodotti ta' trasport bl-ajru u sakemm il-prodotti ta' trasport ferrovjarju jkunu inkorporati fil-werrej prinċipali taghħha, meta jiġu offruti għall-użu fit-teritorju tal-Komunità, irrispettivament minn: - l-istatus jew in-nazzjonalità tal-bejjiegħ tas-sistema, - is-sors ta' l-informazzjoni użata jew il-post fejn jinsab id-dipartiment ċentrali relevanti li jipproċessa l-informazzjoni, - il-lokalità ġeografika ta' l-ajruporti li bejniethom isir it-trasport bl-ajru". 2. L-Artikolu 2 għandu jiġi emendat kif ġej: (a) il-paragrafu (1) għandu jiġi mibdul b'dan li ġej: "(1) "l-abbonat"; ifisser il-persuna, minbarra l-konsumatur, jew l-impriża, minbarra trasportatur parteċipanti, li juża s-CRS skond kuntratt jew arranġament finanazjarju ieħor ma' bejjiegħ tas-sistema. Arranġament finanzjarju jitqies li jeżisti meta ħlas speċifiku jsir għas-servizzi tal-bejjiegħ tas-sistema jew meta l-prodott tat-trasport bl-ajru jinxtara"; (b) il-paragrafu (m) għandu jiġi mibdul b'dan li ġej: "(m) "il-konsumatur" ifisser kull persuna li tkun tfittex informazzjoni dwar jew li jkollha l-ħsieb li tixtri prodott tal-ġarr bl-ajru għall-użu privat;" (ċ) dawn il-paragrafi għandhom jiġu miżjuda: "(q) "prodott ta' trasport ferrovjarju mhux kombinat" ifisser it-trasport ta' passiġġier bejn żew ġstazzjonijiet bil-ferrovija, inklużi kwalunkwe servizzi relatati u benefiċċji addizzjonali offruti għall-bejgħ jew li jiġu mibjugħa bħala parti integrali minn dak il-prodott; (r) "prodott ta' trasport ferrovjarju kombinat" ifisser taħlita rranġata minn qabel ta' prodott ta' trasport ferrovjarju mhux kombinat ma' servizzi oħra mhux anċillari għas-servizz tat-trasport ferrovjarju, offruta għall-bejgħ jew mibjugħa bi prezz inklussiv; (s) "prodott ta' trasport ferrovjarju" ifisser kemm prodott ta' trasport ferrovjarju mhux kombinat kif ukoll kombinat; (t) "biljett" ifisser dokument validu li jagħti dritt ta' trasport jew l-ekwivalenti f'forma mhux fuq il-karta, inkluża l-forma elettronika, maħruġ jew awtorizzat mit-trasportatur jew mill-aġent awtorizzat tiegħu; (u) "prenotazzjoni doppja" tfisser sitwazzjoni li tqum meta żewġ prenotazzjonijiet jew aktar isiru f'isem l-istess passiġġier meta jkun evidenti li l-passiġġier mhux sa jkun jista' juża aktar minn waħda." 3. L-Artikolu 3a għandu jiġi emendat kif ġej: (a) il-paragrafu l(b) għandu jiġi mibdul b'dan li ġej: "(b) It-trasportatur prinċipali m'għandux ikun obbligat li jaċċetta ebda spejjeż f'dan ir-rigward minbarra dawk għar-riproduzzjoni ta' l-informazzjoni li trid tiġi provduta u għall-prenotazzjonijiet aċċettati. Il-ħlas tal-prenotazzjoni pagabbli lil CRS għal prenotazzjoni aċċettata li tkun saret skond dan l-Artikolu m'għandux jaqbeż il-piż mitlub mill-istess CRS lit-trasportaturi li jipparteċipaw għal transazzjoni ekwivalenti"; (b) il-paragrafu 2 għandu jiġi mibdul b'dan li ġej: "2. L-obbligazzjoni imposta minn dan l-Artikolu m'għandhiex tapplika favur CRS rivali meta, b'konformità mal-proċeduri ta' l-Artikolu 11, ikun ġie deċiż li s-CRS tkun qiegħda tikser l-Artikolu 4a jew l-Artikolu 6 fir-rigward ta' l-aċċess mhux awtorizzat għall-informazzjoni da parti tat-trasportaturi prinċipali." 4. Fl-Artikolu 4(1) dan is-sottoparagrafu li ġej għandu jiġi miżjud: "Il-prinċipji msemmija fl-ewwel u fit-tieni sottoparagrafi għandhom jgħoddu għas-servizzi ferrovjarji fir-rigward ta' l-informazzjoni provduta biex din tiġi inkluża fil-werrej prinċipali." 5. Fl-Artikolu 4a dan is-sottoparagrafu li ġej għandu jiġi miżjud: "4. Il-bejjiegħ tas-sistema għandu jassigura li kull partijiet terzi li jipprovdu s-servizzi ta' CRS fl-intier jew b'mod parzjali f'ismu jikkonformaw mad-dispożizzjonijiet relevanti ta' dan ir-Regolament." 6. L-Artikolu 6(1)(a) għandu jiġi mibdul b'dan li ġej: "(a) l-informazzjoni dwar il-prenotazzjoni individwali identifikabbli għandha tiġi provduta fuq bażi ugwali u biss lit-trasportaturi bl-ajru jew lit-trasportaturi li jkunu jipparteċipaw fis-servizz kopert minn u għall-abbonati involuti fil-prenotazzjoni. L-informazzjoni taħt il-kontroll tal-bejjiegħ tas-sistema dwar il-prenotazzjoni individwali identifikabbli għandha tiġi arkivjata off-line fi żmien tnejn u sebgħin siegħa minn meta jkun tlesta l-aħħar element ta' prenotazzjoni individwali u għandha tiġi meqruda fi żmien tliet snin. L-aċċess għal informazzjoni bħal din jista' jiġi permess biss għal raġunijiet ta' nuqqas ta' qbil fil-kontijiet." 7. L-Artikolu 6(1)(b) għandu jiġi emendat kif ġej: (a) il-punt (ii) għandu jiġi mibdul b'dan li ġej: "(ii) din l-informazzjoni tista' u, meta dan jintalab, għandha tkopri t-trasportaturi parteċipanti kolha u/jew lill-abbonati, iżda ma għandha tinkludi ebda identifikazzjoni, kemm direttament kif ukoll indirettament, ta' jew informazzjoni personali dwar passiġġier jew utent korporattiv." (b) il-punti li ġejja għandhom jiġu miżjuda: "(iv) l-informazzjoni għandha titpoġġa għad-dispożizzjoni tat-trasportaturi parteċipanti u ta' l-abbonati b'mod kemm globali kif ukoll selettiv għar-rigward tas-suq li fih dawn joperaw, meta din tintalab minnhom; (v) grupp ta' linji ta' l-ajru u /jew abbonati huma intitolati li jixtru informazzjoni għall-ipproċessar komuni". 8. Il-paragrafi (4) u (5) ta' l-Artikolu 6 għandhom jitħassru. 9. Dan l-Artikolu li ġej għandu jiddaħħal: "L-Artikolu 9a 1. (a) Fil-każ ta' informazzjoni provduta minn CRS, abbonat għandu juża werrej newtrali skond l-Artikolu 5(2)(a) u (b) ħlief jekk werrej ieħor ma jkunx meħtieġ biex jissodisfa l-preferenza indikata minn konsumatur. (b) Ebda abbonat ma jista' jbagħbas informazzjoni provduta minn CRS b'tali mod li din twassal għal preżentazzjoni impreċiża, qarrieqa u diskrimantorja ta' dik l-informazzjoni lil xi konsumatur. (ċ) Abbonat jista' jipprenota u joħroġ biljetti skond l-informazzjoni li jkun hemm fis-CRS użata, jew kif jiġi awtorizzat mit-trasportatur konċernat. (d) Abbonat għandu jinforma lil kull konsumatur dwar bidliet ta' tagħmir waqt ir-rotta, in-numru tal-waqfiet skedati waqt il-vjaġġ, l-identità tat-trasportatur bl-ajru li jkun attwalment qiegħed jopera t-titjira, u dwar kull bdil ta' ajruporti meħtieġa fl-itinerarju provdut, sa fejn dik l-informazzjoni tkun teżisti fis-CRS. L-abbonat għandu jinforma lill-konsumatur dwar l-isem u l-indirizz tal-bejjiegħ tas-sistema, l-iskopijiet ta' l-ipproċessar, it-tul taż-żamma ta' l-informazzjoni individwali u l-mezzi disponibbli għall-informazzjoni suġġetta għad-drittijiet tiegħu ta' aċċess. (e) Il-konsumatur għandu jkun intitolat f'kull ħin biex ikollu kopja stampata tal-werrej tas-CRS jew li jingħata aċċess għal werrej parallel tas-CRS li jkun jirrifletti x-xbieha li tkun qiegħda tintwera lill-konsumatur. (f) Persuna għandha tkun intitolata li jkollha aċċess effettiv mingħajr ħlas għall-informazzjoni tagħha stess irrispettivament minn jekk l-informazzjoni tkunx maħżuna mis-CRS jew mill-abbonat. 2. Abbonat jista' juża l-faċilitajiet ta' distribuzzjoni ta' CRS skond l-Anness II." 10. Fl-Artikolu 10 il-paragrafi 1 u 2 għandhom jiġu mibdula b'dan li ġej: "1. (a) Kwalunkwe piż mitlub lil trasportatur parteċipanti għandu jkun mhux diskriminatorju, raġonevolment strutturat u raġonevolment relatat mal-prezz tas-servizz provdut u użat u għandu, b'mod partikolari, jkun l-istess għall-istess livell ta' servizz. Il-kontijiet tas-servizzi għandhom ikunu bizzejjed dettaljati sabiex jippermettu lit-trasportaturi parteċipanti sabiex jaraw b'mod eżatt liema servizzi ntużaw u l-ħlasijiet mitluba għalihom; bħala minimu, il-kontijiet tal-ħlas tal-prenotazzjoni għandu jkun fihom din l-informazzjoni li ġejja għal kull segment: - it-tip ta' prenotazzjoni bis-SPK, - l-isem tal-passiġġier, - il-pajjiż, - il-kodiċi ta' identifikazzjoni ta' l-aġenzija IATA/ARC, - il-kodiċi tal-belt, - il-par bliet ta' kull segment, - id-data tal-prenotazzjoni (id-data tat-transazzjoni), - id-data tat-titjira, - in-numru tat-titjira, - il-kodiċi ta' l-istatus (status tal-prenotazzjoni), - it-tip ta' servizz (klassi tas-servizz), - it-traċċatur ta' l-isem tal-passiġġier lokatur, u (PNR) - l-indikatur tal-prenotazzjoni/kanċellazzjoni. L-informazzjoni dwar il-kont għandha tiġi offruta fuq mezzi manjetiċi. Il-piż li għandu jiġi mitlub għall-informazzjoni dwar il-kont fil-forma magħżula mit-trasportatur m'għandux jiskorri l-prezz ta' l-istess mezz flimkien ma' l-ispejjeż tat-trasport tiegħu. Trasportatur ta' l-ajru parteċipanti għandu jiġi offrut il-faċilità li jiġi mgħarraf meta ssir xi prenotazzjoni jew transazzjoni li għaliha ikun sejjer jiġi mitlub piż tal-prenotazzjoni. Meta trasportatur jagħżel li jiġi hekk informat, dan għandu jingħata l-għażla li ma jippermettix prenotazzjoni jew transazzjoni ta' din ix-xorta, ħlief jekk din ta' l-aħħar tkun diġà ġiet aċċettata. Fil-każ ta' projbizzjoni, it-trasportatur ta' l-ajru m'għandux jiġi mitlub ħlas għal dik il-prenotazzjoni jew transazzjoni. b) Kwalunkwe ħlas mitlub lil trasportatur parteċipanti għandu jkun mhux diskriminatorju, raġonevolment strutturat u raġonevolement relatat mal-prezz tas-servizz provdut u użat u għandu, b'mod partikolari, jkun l-istess għall-istess livell ta' servizz. Il-benefiċċji għall-produttività li jingħataw lill-abbonati mill-vendituri tas-sistema f'forma ta' skont fuq il-ħlasijiet ta' kera jew ħlasiijiet ta' kummissjoni għandhom jitqiesu bħala spejjeż tad-distribuzzjoni tal-vendituri tas-sistema u għandhom ikunu bbażati fuq is-segmenti li jkollhom biljett. Meta, mingħajr preġudizzju għall-paragrafu 5 ta' l-Anness II il-bejjiegħ tas-sistema ma jkunx jaf jekk biljett ikunx inħareġ jew le, il-bejjiegħ tas-sistema għandu jkun intitolat li joqgħod fuq in-notifika tan-numru tal-biljett mill-abbonat. Il-kontijiet għas-servizzi tas-CRS għandhom ikunu dettaljati biżżejjed biex jippermettu lill-abbonati li jaraw is-servizzi li jkunu intużaw u liema spejjeż ġew mitluba ħlas għalihom. 2. Bejjiegħ tas-sistema għandu, meta ssirlu talba, jipprovdi lill-partijiet interessati, inklużi l-konsumaturi, dettalji dwar il-proċeduri kurrenti, il-ħlasijiet u l-faċilitajiet tas-sistema, inklużi l-kriterji ta' l-interfaces, ta' l-editjar u l-werrejja użati. Għall-konsumaturi dik l-informazzjoni għandha tkun bla ħlas u tkopri l-ipproċessar ta' l-informazzjoni individwali. Din id-dispożizzjoni m'għandhiex, madankollu, teħtieġli bejjiegħ tas-sistema jiżvela informazzjoni propjetarja bħal software." 11. L-Artikolu 19(1) għandu jiġi mibdul b'dan li ġej: "1. Qabel ma tieħu deċiżjonijiet skond l-Artikoli 11 sa 16, il-Kumissjoni għandha tagħti lill-intrapriżi jew lill-assoċjazzjonijiet ta' intrapriżi konċernati l-opportunità li jinstemgħu fir-rigward ta' kwistjonijiet li dwarhom il-Kummissjoni ssib jew tkun sabet oġġezzjoni." 12. L-Artikolu 21 għandu jiġi mibdul b'dan li ġej: "L-Artikolu 21 1. La l-Artikolu 5, la l-Artikolu 9(5) u lanqas l-Annessi ma japplikaw għal CRS użata minn trasportatur bl-ajru jew grupp ta' trasportaturi bl-ajru: a) fl-uffiċċju tiegħu jew tagħhom u fuq il-bankijiet fejn isir il-bejgħli jkunu manifestament indikati bħala tali; jew b) biex jipprovdu informazzjoni u/jew faċilitajiet ta' distribuzzjoni aċċessibbli permezz ta' sistema pubblika ta' telekomunikazzjoni, li b'mod ċar u kontinwu tkun tidentifika l-fornitur jew fornituri ta' l-informazzjoni bħala tali. 2. Meta l-prenotazzjoni ssir direttament minn trasportatur bl-ajru, dak it-trasportatur bl-ajru għandu jkun suġġett għall-Artikolu 9a(d) u (f)." 13. L-Artikolu 21a(1) għandu jiġi mibdul b'dan li ġej: "1. Il-bejjiegħ tas-sistema għandu jassigura li l-konformità teknika tas-CRS tiegħu ma' l-Artikoli 4a u 6 tiġi sorvelljata minn awditur indipendenti fuq bażi ta' sena kalendarja. Għal dan l-iskop, l-awditur għandu jingħata aċċess f'kull ħin għal kull programm, proċedura, operazzjoni u salvagwardja użata fil-kompjuters jew fis-sistemi ta' kompjuters li permezz tagħhom il-bejjiegħ tas-sistema jipprovdi l-faċilitajiet ta' distribuzzjoni. Kull bejjiegħ tas-sistema għandu jissottometti r-rapport ta' l-awditur dwar l-ispezzjoni u s-sejbiet tiegħu lill-Kummissjoni fi żmien erba' xhur mit-tmiem tas-sena kalendarja li tkun qiegħda tiġi eżaminata. Il-Kummissjoni għandha teżamina dawk ir-rapporti bil-għan li tieħu kull azzjoni meħtieġa skond l-Artikolu 11(1)". 14. Dan l-Artikolu li ġej għandu jiġi miżjud: "Artikolu 21b 1. Bla ħsara għal dan l-Artikolu, dan ir-Regolament għandu jgħodd għall-inklużjoni ta' prodotti tat-trasport ferrovjarju. 2. Bejjiegħ tas-sistema jista' jiddeċiedi li jinkludi servizzi ferrovjarji fil-werrej prinċipali tas-CRS. 3. Meta bejjiegħ tas-sistema jiddeċiedi li jinkludi prodotti ferrovjarji fuq il-werrej prinċipali ta' l-CRS tiegħu, dan għandu jagħżel li jinkludi ċerti kategoriji ta' servizzi ferrovjarji spjegati sewwa waqt li jirrispetta l-priniċipji dikjarati fl-Artikolu 3(2). 4. Operatur tat-trasport ferrovjaru għandu jitqies li huwa trasportatur parteċipanti jew prinċipali, skond il-każ, għall-finijiet tal-kodiċi, sakemm dan ikollu ftehim ma' bejjiegħ tas-sistema tad-distribuzzjoni tal-prodotti tiegħu permezz ta' werrej prinċipali ta' CRS jew is-sistema ta' prenotazzjoni tiegħu tkun CRS kif spjegat fl-Artikolu 2(f). Bla ħsara għall-paragrafu 5, dawk il-prodotti għandhom jiġu ttrattati bħala prodotti tat-trasport bl-ajru u għandhom jiġu inkorporati fil-werrej prinċipali b'konformità mal-kriterji stabbiliti fl-Anness I. 5. (a) Meta jiġu applikati r-regoli stabbiliti fil-paragrafi 1 u 2 ta' l-Anness 1 għas-servizzi ferrovjarji l-bejjiegħ tas-sistema għandu jaġġusta l-prinċipji tal-gradazzjoni għall-werrej prinċipali biex jiġu meqjusa l-bżonnijiet tal-konsumaturi li dawn jiġu mgħarrfa b'mod adegwat dwar is-servizzi ferrovjarji li jirrapreżentaw alternattiva kompettiva għas-servizzi ta' l-ajru tagħhom. B'mod partikolari, il-bejjiegħa tas-sistema jistgħu jikklassifikaw servizzi ferrovjarji b'għadd limitat ta' waqfiet qosra ma' servizz dirett bl-ajru mingħajr waqfiet. (b) Il-bejjiegħa tas-sistema għandhom jistabbilixxu kriterji ċari għall-applikazzjoni ta' dan l-Artikolu fir-rigward tas-servizzi ferrovjarji. Dawn il-kriterji għandhom ikopru l-ħin tal-vjaġġ li jkun għadda u jirriflettu l-ħtieġa li jiġi evitat mili eċċessiv tal-werrej. Ta' mill-anqas xahrejn qabel ma jiġu applikati, dawk il-kriterji għandhom jitressqu quddiem il-Kummissjoni għall-informazzjoni. 6. Għall-iskopijiet ta' dan l-Artikolu, ir-referenzi kollha għal "titjiriet' f'dan ir-Regolament għandhom jitqiesu li jinkludu referenzi għal "servizzi ferrovjarji' u r-referenzi għal "prodotti ta' trasport bl-ajru' għandhom jitqiesu li jinkludu referenzi għal "prodotti ferrovjarji'. 7. Attenzjoni parikolari għandha tingħata għall-evalwazzjoni ta' l-applikazzjoni ta' dan l-Artikolu fir-rapport tal-Kummissjoni taħt dan l-Artikolu 23(1)." 15. L-Artikolu 22(1) għandu jiġi mibdul b'dan li ġej: "1. Dan ir-Regolament għandu jkun bla ħsara għal-leġislazzjoni dwar is-sigurtà, l-ordni pubblika u għall-miżuri ta' protezzjoni ta' l-informazzjoni meħuda fl-implimentazzjoni tad-Direttiva 94/46/KE [6]." 16. L-Artikolu 23 għandu jiġi mibdul b'dan li ġej: "L-Artikolu 23 Fi żmien sentejn mid-dħul fis-seħħ ta' dan ir-Regolament, il-Kummissjoni għandha tħejji rapport dwar l-applikazzjoni ta' dan ir-Regolament li għandu, inter alia, iqis l-iżviluppi ekonomiċi fis-swieq relevanti. Ma' dak ir-rapport jistgħu jsiru proposti għar-reviżjoni ta' dan ir-Regolament." 17. L-Anness għandu jiġi mibdul mill-Annessi I u II li jidhru fl-Anness hawn mehmuż. L-Artikolu 2 Dan ir-Regolament għandu jidħol fis-seħħ fit-tletin jum wara l-pubblikazzjoni tiegħu fil-ĠurnalUffiċjali tal-Komunitajiet Ewropej, bl-eċċezzjoni ta' l-Artikolu ġdid 10(1)(b) tar-Regolament (KEE) Nru 2299/89, li għandu jidħol fis-seħħ sitt xhur wara l-pubblikazzjoni ta' dan ir-Regolament. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussel, fit-8 ta' Frar 1999. Għall-Kunsill Il-President O. Lafontaine [1] ĠU C 95, tat-30.3.1998, p. 27. [2] L-Opinjoni tal-Parlament Ewropew tal-15 ta' Mejju 1998 (ĠU C 167 ta' l-1.6.1998, p. 293), Il-Pożizzjoni Komuni tal-Kunsill ta' l-24 ta' Settembru 1998 (ĠU C 360, tat-23.11.1998. p. 69) u d-Deċiżjoni tal-Parlament Ewropew tat-3 ta' Diċembru 1998 (ĠU C 398, tal-21.12.1998). [3] ĠU L 220, tad-29.71989, p. 1. Ir-Regolament kif l-aħħar emendat bir-Regolament (KEE) Nru 3089/93 (ĠU L 278, tal-11.11.1993. p. 1). [4] ĠU L 281, tat-23.11.1995, p. 31. [5] ĠU L 333, tal-31.12.1993, p.37. Ir-Regolament kif l-aħħar emendat mill-Att ta' l-Adeżjoni ta' l-1994. [6] ĠU L 281, tat-23.11.1995, p. 31. -------------------------------------------------- L-ANNESS " L-ANNESS I Il-kriterji tal-gradazzjoni fuq il-werrej prinċipali għal titjiriet [1] li joffru prodotti mhux magħquda tat-trasport bl-ajru 1. Il-gradazzjoni ta' l-għażliet tat-titjiriet fil-werrej prinċipali, għall-ġurnata jew il-ġranet mitluba, għandha ssir f'din l-ordni jekk ma tkunx mitluba b'mod differenti minn konsumatur għal transazzjoni individwali: (i) it-tirtjiriet diretti bla waqfien bejn il-pari ta' bliet konċernati; (ii) it-titjiriet diretti l-oħra kollha, li ma jkunux jinvolvu bdil ta' ajruplan jew ta' ferrovija, bejn il-pari ta' bliet konċernati; (iii) it-titjiriet ta' konnessjoni. 2. Konsumatur għandu ta' mill-anqas jiġi offrut il-possibiltà li jkollu, meta jitolbu, werrej prinċipali gradat skond il-ħin tat-tluq u l-wasla u/jew il-ħin li jkun għadda fil-vjaġġ. Jekk ma jkunx mitlub mod ieħor minn konsumatur, werrej prinċipali għandu jiġi gradat skond il-ħin tat-tluq għall-grupp (i) u l-ħin imgħoddi fil-vjaġġ għall-gruppi (ii) u (iii). 3. Meta bejjiegħ tas-sistema jagħżel li juri l-informazzjoni dwar kwalunkwe par ta' bliet b'relazzjoni ma' l-iskedi jew it-tariffi ta' trasportaturi oħra mhux parteċipanti, iżda mhux neċessarjament it-trasportaturi kollha ta' din ix-xorta, din l-informazzzjoni għandha tintwera b'mod preċiż, mhux qarrieqi u mhux diskrimantorju fil-konfront tat-trasportaturi murija. 4. Jekk, safejn ikun jaf il-bejjiegħ tas-sistema, l-informazzjoni dwar għadd ta' servizzi skedati ta' l-ajru u l-identità ta' ċerti trasportaturi konċernati ma tkunx komprensiva, dan għandu jintqal b'mod ċar fil-werrej relevanti. 5. It-titjiriet minbarra s-servizzi skedati l-oħra ta' l-ajru għandhom ikunu identitifikabbli b'mod ċar. 6. It-titjiriet li jkun fihom waqfiet matul il-vjaġġ għandhom ikunu identifikabbli b'mod ċar. 7. Meta t-titjiriet jiġu operati minn trasportatur ta' l-ajru li ma jkunx it-trasportatur ta' l-ajru identifikat mill-kodiċi nominattiv tat-trasportaturi, l-operatur attwali tat-titjira għandu jkun identifikabbli b'mod ċar. Dan ir-rikwiżit għandu jgħodd fil-każijiet kollha, minbarra f'arranġamenti għal żmien qasir ad hoc. 8. Bejjiegħ tas-sistema m'għandux juża l-ispazju ta' l-iskrin fil-werrej prinċipali b'mod li tingħata importanza żejda lil għażla partikolari waħda ta' vjaġġar jew li juri għażliet ta' vjaġġar mhux realisitiċi. 9. Minbarra kif provdut fil-paragrafu 10, dan li ġej għandu jgħodd: (a) għal servizzi diretti, ebda titjira ma tista' tidher aktar minn darba fi kwalunkwe manifest prinċipali; (b) fil-każ ta' servizzi multi-settorali li jkunu jinvolvu bdil ta' ajruplani, ebda kombinazzjoni ta' titjiriet ma tista' tidher aktar minn darba fil-werrej prinċipali; (ċ) it-titjiriet li jkunu jinvolvu bdil ta' ajruplani għandhom jiġu ttrattati u murija bħala titjiriet ta' konnessjoni, b'linja waħda għal kull segment ta' ajruplan. Madankollu, meta t-titjiriet ikunu operati mill-istess trasportatur bl-istess numru tat-titjira u meta trasportatur ikun jeħtieġ biss kupun wieħed tat-titjira u prenotazzjoni waħda, CRS għandu joħroġ kupun wieħed u għandu jiċċarġja biss għal prenotazzjoni waħda. 10. 1. Meta t-trasportaturi parteċipanti jkollhom impriża konġunta jew arranġamenti kuntrattwali oħra li jkunu jeħtieġu li tnejn jew aktar minnhom jassumu responsabbiltà separata għall-offerta u l-bejgħ ta' prodotti tat-trasport bl-ajru fuq titjira jew kombinazzjoni ta' titjiriet, il-kliem "titjira" (għal servizzi diretti) u "kombinazzjoni ta' titjiriet" (għal servizzi multisettorali) użati fil-paragrafu 9 għandhom jiġu interpretati bħala li jippermettu lil kull wieħed milt-trasportaturi konċernati — mhux aktar minn tnejn — li jidhru separatament billi jużaw il-kodiċi idividwali tat-trasportatur/nominatur. 2. Meta jkunu involuti aktar minn żewġ trasportaturi, in-nominazzjoni taż-żewġ trasportaturi intitolati li jinqdew bl-eċċezzjoni provduta fis-sottoparagrafu 1 għandha tkun kwestjoni għat-trasportatur li attwalment ikun jopera t-titjira. Fin-nuqqas ta' infornazzjoni mit-trasportatur operattiv li tkun biżżejjed biex jiġu identifikati ż-żewġ trasportaturi li għandhom jiġu nominati, il-bejjiegħ tas-sistema għandu jinnomina t-trasportaturi fuq bażi mhux diskriminatorja. 11. Il-werrej prinċipali għandu, fejn ikun prattikabbli, jinkludi t-titjiriet ta' konnessjoni fuq servizzi skedati li jkunu operati mit-trasportaturi parteċipanti u li jiġu maħduma billi jintuża minimu ta' disa' punti ta' konnessjoni. Bejjiegħ tas-sistema għandu jaċċetta talba minn trasportatur parteċipanti biex jinkludi servizz indirett, ħlief jekk ir-rotta tkun tiskorri l-130 % tad-distanza ċirkolari maġġuri bejn iż-żewġ ajruporti jew ħlief jekk din tista' twassal għall-esklużjoni ta' servizzi li l-ħin li jkun għadda mill-vjaġġ tagħhom ikun iqsar. Il-punti ta' konnessjoni bir-rotot li jiskorru l-130 % tad-distanza ċirkolari maġġuri m'għandhomx għalfejn jintużaw. L-ANNESS II L-użu tal-faċilitajiet tad-distribuzzjoni mill-abbonati. 1. Abbonat għandu jżomm dokumentazzjoni preċiża li tkopri t-transazzjonijiet kollha tal-prenotazzjonijiet bis-CRS. Dawk id-dokumenti jridu jinkludu n-numri tat-titjiriet, in-nominaturi ta' dawk li jieħdu l-prenotazzjonijiet, l-informazzjoni tal-vjaġġ, il-ħinijiet tat-tluq u tal-wasla, l-istatus tas-segmenti, l-ismijiet u l-inizzjali tal-passiġġieri bl-indirizz fejn dawn jistgħu jiġu kkuntattjati u/jew in-numri tat-telefon u l-istatus tal-biljett. Meta jkun jiġi prenotat jew ikkanċellat post, l-abbonat għandu jagħmel ċert li n-nominatur tal-prenotazzjoni li qed jintuża jaqbel mal-prezz imħallas mill-passiġġier. 2. Abbonat ma jistax konsapevolment jagħmel prenotazzjoni doppja għall-istess passiġġier. Meta post konfermat ma jkunx disponibbli, skond l-għażla tal-konsumatur, il-passiġġier jista' jitniżżel f'lista ta' stennija (jekk ikun hemm lista ta' stennija) u jiġi konfermat fuq titjira alternattiva. 3. Meta passiġġier jikkanċella prenotazzjoni, l-abbonat għandu immedjatament jillibera dak il-post. 4. Meta passiġier jibdel l-itinerarju, l-abbonat għandu jassigura li l-ispazju u s-servizzi supplimentari kollha jiġu kanċellati meta jsiru l-prenotazzjonijiet ġodda. 5. Abbonat għandu, fejn ikun prattikabbli, jitlob jew jipproċessa l-prenotazzjonijiet kollha għal itinerarju speċifiku u l-bidliet sussegwenti kollha permezz ta' l-istess CRS. 6. Ebda abbonat ma jista' jitlob jew ibigħ postijiet ta' l-ajru jekk dan ma jiġix mitlub biex jagħmel hekk minn konsumatur. 7. Abbonat jista' jassigura li biljett jinħareġ skond l-istatus tal-prenotazzjoni ta' kull segment u skond il-limitu taż-żmien applikabbli. Abbonat m'għandux joħroġ biljett li jindika prenotazzjoni definita u titjira partikolari jekk ma tkunx ġiet riċevuta l-konferma ta' dik il-prenotazzjoni. " [1] Ir-referenzi kollha għal "titjiriet" f'dan l-Anness huma skond l-Artikolu 21b(6). --------------------------------------------------